РЕГЛАМЕНТ ЗА ИЗПЪЛНЕНИЕ (ЕС) 2022/230 НА КОМИСИЯТА

от 18 февруари 2022 година

за изменение на Регламент за изпълнение (ЕС) 2018/2019 по отношение на растенията за засаждане от видовете Corylus avellana L. и Corylus colurna L. с произход от Сърбия

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 42, параграф 4, първа алинея от него,

като има предвид, че:

(1) Въз основа на предварителна оценка на риска, с Регламент за изпълнение (ЕС) 2018/2019 на Комисията (2) е изготвен списък на високорисковите растения, растителни продукти и други обекти.

(2) С Регламент за изпълнение (ЕС) 2018/2018 на Комисията (3) се установяват конкретни правила относно процедурата за извършване на оценката на риска, посочена в член 42, параграф 4 от Регламент (ЕС) 2016/2031, по отношение на тези високорискови растения, растителни продукти и други обекти.

(3) След предварителна оценка на риска един вид и 34 рода растения за засаждане с произход от всички трети държави бяха включени в приложението към Регламент за изпълнение (ЕС) 2018/2019 като високорискови растения. Сред тях фигурират растенията от рода Corylus L.

(4) На 29 май 2020 г. Сърбия подаде до Комисията искане за износ за Съюза на невкоренени едно- до тригодишни растения за засаждане от видовете Corylus avellana L. и Corylus avellana L., присадени върху Corylus colurna L., и двугодишни растения за засаждане от вида Corylus avellana L. с растежна среда, които са във вегетативен покой и без листа. Искането беше подкрепено със съответното техническо досие.

(5) На 25 март 2021 г. Европейският орган за безопасност на храните („Органът“) прие научно становище относно оценката на риска от стоката, състояща се от растения за засаждане от видовете Corylus avellana и Corylus colurna с произход от Сърбия (4). Органът определи Grapevine flavescence dorée phytoplasma като вредител, който е от значение за посочените растения за засаждане. Този вредител е включен в списъка в част Б, раздел Е от приложение II към Регламент за изпълнение (ЕС) 2019/2072 на Комисията (5) като карантинен вредител от значение за Съюза, за който е известно, че се среща на територията на Съюза.

(6) Въз основа на това становище Комисията счита, че фитосанитарният риск от въвеждането в Съюза на растения за засаждане от видовете Corylus avellana L. и Corylus colurna L. с произход от Сърбия е приемлив, при условие че са спазени съответните специални изисквания за внос, определени в приложение VII към Регламент за изпълнение (ЕС) 2019/2072. Това съображение се прилага за всички растения за засаждане на тези видове, независимо от тяхната възраст или дали са невкоренени, във вегетативен покой или без листа.

(7) Вследствие на това тези растения за засаждане вече не следва да се считат за високорискови растения. Поради това приложението към Регламент за изпълнение (ЕС) 2018/2019 следва да бъде съответно изменено.

(8) С цел спазване на задълженията на Съюза, произтичащи от Споразумението на Световната търговска организация за прилагането на санитарни и фитосанитарни мерки (6), вносът на тези стоки следва да бъде възобновен във възможно най-кратък срок. Поради това настоящият регламент следва да влезе в сила на третия ден след деня на неговото публикуване.

(9) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Изменение на Регламент за изпълнение (ЕС) 2018/2019 Приложението към Регламент за изпълнение (ЕС) 2018/2019 се изменя в съответствие с приложението към настоящия регламент.

Член 2 Влизане в сила Настоящият регламент влиза в сила на третия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 18 февруари 2022 година. За Комисията Председател Ursula VON DER LEYEN

(1) ОВ L 317, 23.11.2016 г., стр. 4.

(2) Регламент за изпълнение (ЕС) 2018/2019 на Комисията от 18 декември 2018 г. за изготвяне на временен списък на високорискови растения, растителни продукти или други обекти по смисъла на член 42 от Регламент (ЕС) 2016/2031, както и списък на растения, за чието въвеждане в Съюза не се изискват фитосанитарни сертификати по смисъла на член 73 от посочения регламент (ОВ L 323, 19.12.2018 г., стр. 10).

(3) Регламент за изпълнение (ЕС) 2018/2018 на Комисията от 18 декември 2018 г. за установяване на конкретни правила относно процедурата за извършване на оценката на риска на високорискови растения, растителни продукти и други обекти по смисъла на член 42, параграф 1 от Регламент (ЕС) 2016/2031 на Европейския парламент и на Съвета (ОВ L 323, 19.12.2018 г., стр. 7).

(4) Група на ЕОБХ по растително здраве, 2021 г. Scientific Opinion on the commodity risk assessment of Corylus avellana and Corylus colurna from Serbia (Научно становище относно оценката на риска от стоката за растения за засаждане от видовете Corylus avellana и Corylus colurna от Сърбия). EFSA Journal (Бюлетин на ЕОБХ 2021;19(5):6571, 55 стр. https://doi.org/10.2903/j.efsa.2021.6571.

(5) Регламент за изпълнение (ЕС) 2019/2072 на Комисията от 28 ноември 2019 г. за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) № 690/2008 на Комисията и за изменение на Регламент за изпълнение (ЕС) 2018/2019 на Комисията (ОВ L 319, 10.12.2019 г., стр. 1).

(6) Споразумение на Световната търговска организация за прилагането на санитарни и фитосанитарни мерки, https://www.wto.org/english/tratop_e/sps_e/spsagr_e.htm.